Слова было дадзена паэту, члену саюза пісьменнікаў Беларусі Мікалаю Салаўцову - аўтару шматлікіх зборнікаў вершаў: “Азбука зорнага неба”, на якім пакінуў свой аўтограф лётчык-касманаўт СССР Віктар Афанас'еў, калі наведваў Чавусы ў 2004 годзе, а таксама зборнікі вершаў: “Жыцця акорды”, “Вясёлка лёсу”, “Сінія валошкі”. Апроч таго, творы Мікалая Іванавіча надрукаваны у дваццаці калектыўных зборніках побач з творамі Францішка Багушэвіча, Якуба Коласа, Янкі Купалы, Максіма Танка і іншых майстроў беларускага слова. Як сказала вядучая вечарыны Таццяна Філіпенка, Мікалай Іванавіч з дзяцінства піша вершы аб мінулым і сучасным для дарослых і дзяцей. Яго дзве першыя кнігі “Вавёрчын веласіпед” (1976 год) і “Чаму плуг не ржавее” (1978 год) былі напісаны менавіта для дзяцей і выйшлі ў выдавецтве “Мастацкая літаратура”. Аб гэтых кнігах і аб самім паэту ў свой час на семінары ў Каралішчавічах добра адгукнуўся народны паэт Беларусі Максім Танк, а таксама вельмі станоўчую рэцэнзію на першую кнігу Мікалая Салаўцова надрукаваў у газеце “Магілёўская праўда” вядомы паэт Аляксей Пысін, а для прыняцця ў члены Саюза пісьменнікаў даваў рэкамендацыю знакаміты паэт Пятро Прыходзька. На вечарыне вучні чыталі вершы Мікалая Салаўцова. Затым выступіў сам паэт, які прачытаў шэраг вершаў аб роднай мове, аб малой радзіме, падзяліўся ўражаннямі аб новых творах, што знаходзяцца ў выдавецтвах “Мастацкая літаратура” – “Нябесныя арэхі”, і ў выдавецтве “Народная асвета” – “Рыбацкі барометр”, аб сустрэчах у свой час з Васілём Быкавым, Уладзімірам Караткевічам, Уладзімірам Паўлавым, Авер'янам Дзеружынскім, старшынёй пісьменніцкай арганізацыі Беларусі Мікалаем Чаргінцом. Мікалай Іванавіч пажадаў прысутным, каб у нашых сэрцах ніколі не згасла любоў да роднай зямлі і матчынай мовы. У адказ прысутныя падтрымалі прапанову “Шануй родную мову”, атрымалі памятныя падарункі ад паэта і ад дзіцячай бібліятэкі.